Inperking plaas finansiële las op vroue – peiling | Netwerk24
Die peiling is aanlyn onder 2 000 vroue landwyd gedoen.
Kenosi Magosha, hoof van kliëntediens by Sanlam. Foto: Verskaf
Hiervolgens het ses uit tien vroue se inkomste te midde van die inperking gedaal. Vier uit tien vroue is nie tans in staat om te spaar nie.
Kenosi Magosha, hoof van kliëntediens, sê in 'n verklaring die peiling wys net twee uit tien vroue het 'n finansiële raadgewer.
Luidens die peiling is vroue drie keer meer geneig om hulself in oorlewingsmodus te beskou as hulle nie toegang tot finansiële advies het nie. Dié wat finansiële advies kry, is geneig om hulself minder in oorlewingsmodus te sien.
1. Begin van voor af begroot. Die sogenaamde nulgegronde begroting word aanbeveel vir enigiemand wie se inkomste verminder het sodat daar op bestedingsprioriteite gefokus kan word. Sy sê op dié manier begin 'n mens van nuuts af begroot eerder as om 'n bestaande begroting aan te pas. Sy meen dit moet nie selfontwikkeling of geleenthede om 'n bykomende inkomste te verdien uitsluit nie.
2. Kry 'n adviseur om vir herstel te beplan. Dit sal help om 'n noodfonds op te bou, wat 'n belangrike deel is van finansiële standvastigheid. So 'n plan sal ook help om 'n skuldstrik te vermy deur 'n terugbetalingsplan uit te werk en krities te bepaal of nuwe skuld in die herstelplan inpas. 'n Finansiële adviseur kan ook help om die fokus van die kort termyn na die lang termyn te verskuif om vir die toekoms te begin spaar, soos vir aftrede en opvoeding.
3. Kyk holisties na jou gesondheid. Vroue wat herstel van 'n terugslag, moenie hul gesondheid afskeep nie – insluitende emosionele en geestesgesondheid.
"Sonder 'n sterk gemoedstoestand kan vordering met finansiële gesondheid vinnig ontspoor," meen sy.
Die kliniese sielkundige Nozibusiso Nyawose sê vroue moes as gevolg van die inperking onverwags worstel met bykomende rolle, soos die tuisonderrig van kinders, terwyl hulle steeds op hul bestaande verantwoordelikhede moes fokus.
"Die toename in verantwoordelikhede kan frustrerend en oorweldigend wees en daartoe lei dat baie vroue voel hulle steek vas in oorlewingsmodus."
Nyawose raai vroue wat voel hulle hou net kop bo water aan om bedag te wees op hul eie gedagtes en om maniere te vind om hul emosies beter te bestuur.
Dit sluit in om oefening en meditasie.
Magosha meen om soveel vroue te help om uit oorlewingsmodus te kom en hul verlore inkomste in te haal, gaan samewerking kos tussen die regering, maatskappye, finansiëledienstemaatskappye en die gemeenskap.
"Dit kan 'n rol speel om 'n standvastige middelklas te skep en spaarkoerse te verhoog. Sodoende kan die ekonomie ook gehelp word."